b'\n_START_ARTICLE_\nVeliko Trnovo\n_START_SECTION_\nIme\n_START_PARAGRAPH_\nNajbolj raz\xc5\xa1irjena teorija o izvoru imen Trnovgrad in Trnovo  trdi, da je slovanskega izvora in je sestavljeno iz besed \xd1\x82\xd1\x80\xd1\x8a\xd0\xbd\xd0\xb5\xd0\xb2\xd1\x8a (trnev) ali \xd1\x82\xd1\x80\xd1\x8a\xd0\xbd\xd0\xbe\xd0\xb2\xd1\x8a (trnov), ki pomenita trnje ali bodi\xc4\x8dast, in \xd0\xb3\xd1\x80\xd0\xb0\xd0\xb4\xd1\x8a (grad), ki pomeni mesto, utrdbo ali trdnjavo. Pridevnik Veliko so mestu dodali leta 1965,  ker je bilo v srednjem veku bolgarska prestolnica, hkrati pa ga pomaga razlikovati od Malega Trnovega.\n_START_SECTION_\nPrazgodovina in antika\n_START_PARAGRAPH_\nVeliko Trnovo je eno od najstarej\xc5\xa1ih naselij v Bolgariji z zgodovino, dolgo ve\xc4\x8d kot pet tiso\xc4\x8dletij. Prve sledove \xc4\x8dlovekove naselitve iz 3. tiso\xc4\x8dletja pr. n. \xc5\xa1t. so odkrili na gri\xc4\x8du Trapezica.\n_START_SECTION_\nSrednjeve\xc5\xa1ka Bolgarija\n_START_PARAGRAPH_\nVeliko Trnovo, sprva Trnovgrad (\xd0\xa2\xd1\x8a\xd1\x80\xd0\xbd\xd0\xbe\xd0\xb2\xd0\xb3\xd1\x80\xd0\xb0\xd0\xb4), se je hitro razvijalo in v srednjem veku postalo najmo\xc4\x8dnej\xc5\xa1a bolgarska trdnjava. Od 12. od 14. stoletja  je bilo najpomembnej\xc5\xa1e politi\xc4\x8dno, gospodarsko, kulturno in versko sredi\xc5\xa1\xc4\x8de v Bolgariji. V 14. stoletju je bolgarski klerik Gligorij Camblak mesto opisal kot \xc2\xbbzelo veliko in lepo mesto, obdano z obzidjem in 12.000 do 15.000 prebivalci\xc2\xab. _NEWLINE_V 14. stoletju je mo\xc4\x8d Bizantinskega cesarstva oslabela in Trnovo so zaradi izjemnega kulturnega vpliva v vzhodni Evropi razglasili za Tretji Rim.  _NEWLINE_Kot prestolnica Drugega bolgarskega cesarstva je dajalo vtis svetovljanskega mesta z mnogo tujimi trgovci in poslaniki. Ob  prevladujo\xc4\x8dem bolgarskem prebivalstvu je imelo tudi  armensko, judovsko in rimskokatoli\xc5\xa1ko (frankovsko) trgovsko \xc4\x8detrt. Odkritje treh glav z gotskih spomenikov ka\xc5\xbee, da je morda imelo tudi katoli\xc5\xa1ko cerkev.\n_START_SECTION_\nOsmansko cesarstvo\n_START_PARAGRAPH_\nPoliti\xc4\x8dna in duhovna rast Velikega Trnovega se je po tur\xc5\xa1ki zasedbi mesta 17. julija 1393 ustavila. Obleganje je trajalo tri mesece. Obrambo mesta je vodil bolgarski patriarh Evtimij. Tri leta kasneje so Osmani osvojili celo Bolgarsko cesarstvo._NEWLINE_Turki so Trnovo preimenovalo v T\xc4\xb1rnova (Trnova). Do konca  17. stoletja  je bilo sredi\xc5\xa1\xc4\x8de bolgarskega odpora proti tur\xc5\xa1kim oblastnikom. V mestu sta se za\xc4\x8dela dva velika upora proti Turkom, prvi leta 1598 in drugi leta 1686. Trnovo je bilo najprej glavno mesto sand\xc5\xbeaka v Rumelijskem ejaletu, nato v Silistrijskem ejaletu in nazadnje v Donavskem vilajetu. _NEWLINE_Trnovgrad in cela sodobna Bolgarija sta ostala pod osmansko oblastjo do 19. stoletja, ko se je z rastjo narodne in kulturne  zavesti okrepilo tudi uporni\xc5\xa1ko gibanje. Leta 1875 in 1876 sta se v mestu za\xc4\x8dela upora, katerih cilj je bil ustanovitev neodvisne Bolgarske pravoslavne Cerkve. 23. aprila 1876 se je za\xc4\x8dela aprilska vstaja, ki je ozna\xc4\x8dila za\xc4\x8detek konca osmanske okupacije. Naslednje leto se je za\xc4\x8dela rusko-tur\xc5\xa1ka vojna, ki se je kon\xc4\x8dala leta 1878.\n_START_SECTION_\nTretja bolgarska dr\xc5\xbeava\n_START_PARAGRAPH_\n7. julija 1877 je ruski general Josip Vladimirovi\xc4\x8d Gurko osvobodil Trnovo, s \xc4\x8dimer se je kon\xc4\x8dala 480 let dolga oblast Osmanskega cesarstva. Naslednje leto je bila z Berlinsko pogodbo ustanovljena Kne\xc5\xbeevina Bolgarija z ozemljem med Donavo in Staro planino (Balkan) in prestolnico Trnovo.  17. aprila 1879 je bila v Trnovem sklicana prva narodna skup\xc5\xa1\xc4\x8dina,  ki je potrdila prvo bolgarsko ustavo, znano kot Trnovska ustava. Bolgarski parlament  se je, skladno z ustavo, preselil  iz Trnovega v Sofijo, ki je \xc5\xa1e danes bolgarska prestolnica._NEWLINE_Popolno neodvisnost Bolgarije je 5. oktobra 1908 v cerkvi \xc5\xa0tiridesetih mu\xc4\x8dencev v  Trnovem razglasil car Ferdinand Bolgarski iz dinastije  Saxe-Coburg Gotha._NEWLINE_Leta 1965 se je mesto z uradnim imenom Trnovo zaradi bogate zgodovine in pomembnosti preimenovalo v Veliko Trnovo.\n_START_SECTION_\nLjudska republika Bolgarija\n_START_PARAGRAPH_\nV socialisti\xc4\x8dnem obdobju je Veliko Trnovo do\xc5\xbeivelo znatne spremembe. Domneva se, da se je do konca 1940. let  v Bolgarsko komunisti\xc4\x8dno partijo (BCP) v\xc4\x8dlanilo pribli\xc5\xbeno 10.000 trnovskih me\xc5\xa1\xc4\x8danov. Veliko cerkev in zasebnih podjetij je bilo zaprtih, ve\xc4\x8dji industrijski obrati pa so bili nacionalizirani. Na za\xc4\x8detku 1950. let je mesto do\xc5\xbeivelo intenzivno urbanizacijo in se za\xc4\x8delo \xc5\xa1iriti proti zahodu. V tistem \xc4\x8dasu se je porodila tudi ideja, da bi se v severni Bolgariji ustvarilo veliko urbanizirano podro\xc4\x8dje, ki bi zajemalo Veliko Trnovo, Gornjo Orahovico in Ljaskovec s skupnim imenom  Targoljas._NEWLINE_Leta 1963 je bila v Velikem Trnovem ustanovljena Univerza sv. Cirila in Metoda, ki je bila ena od najve\xc4\x8djih visoko\xc5\xa1olskih izobra\xc5\xbeevalnih ustanov v Bolgariji. Urbanizacija se je nadaljevala tudi 1970. letih, ko se je v regiji za\xc4\x8dela \xc5\xa1iriti gradbena, elektronska, farmacevtska, ra\xc4\x8dunalni\xc5\xa1ka in pohi\xc5\xa1tvena industrija. V teh letih sta bili zgrajeni mestni \xc4\x8detrti Akacija in Kartala.\n_START_SECTION_\nSodobno Trnovo\n_START_PARAGRAPH_\nSodobno Veliko Trnovo je sredi\xc5\xa1\xc4\x8de enega od najbolj urbaniziranih podro\xc4\x8dij Bolgarije in eno od nekaj  mest z rasto\xc4\x8dim \xc5\xa1tevilom prebivalstva. Je predvsem izobra\xc5\xbeevalno in kulturno sredi\xc5\xa1\xc4\x8de in sede\xc5\xbe dveh velikih univerz. Mesto je izredno zanimivo tudi  za turiste.'